REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj: 06-2/274-13

22. jul 2013. godine

B e o g r a d

ZAPISNIK

18. SEDNICE ODBORA ZA PROSTORNO PLANIRANjE, SAOBRAĆAJ,

INFRASTRUKTURU I TELEKOMUNIKACIJE,

ODRŽANE 9. JULA 2013. GODINE

Sednica je počela u 12,05 časova.

Sednicom je predsedavao Dejan Radenković, predsednik Odbora.

Sednici su prisustvovali članovi Odbora: Zoran Bojanić, Slobodan Jeremić, Milovan Marković, Stefana Miladinović, Mujo Muković, Ljuban Panić i Srđan Spasojević.

Sednici su prisustvovali zamenici članova Odbora: Stefan Zankov (zamenik Milana Kovačevića) i Bojana Božanić (zamenik Milana Lapčevića).

Sednici nisu prisustvovali članovi Odbora: Gorica Gajić, Radmila Gerov, Rajko Stevanović, Vladimir Jovanović, Vladimir Marinković, Aleksandar Senić i Željko Sušec (niti njihovi zamenici).

Nakon utvrđivanja kvoruma, predsednik Odbora je predložio dopunu dnevnog reda tačkom 2. – Razmatranje Predloga Odluke o organizovanju Prvog javnog slušanja Odbora za prostorno planiranje, saobraćaj, infrastrukturu i telekomunikacije na temu: „Projekat plovnog puta Kanal Morava“. Tačka 2. predloženog dnevnog reda postaje tačka 3. dnevnog reda.

Na predlog predsednika Odbora, većinom glasova (devet za, jedan nije glasao) usvojen je dopunjeni

D n e v n i r e d

1. Razmatranje predstavki, predloga i inicijativa, na osnovu predloga Radne grupe Odbora za razmatranje predstavki;

2. Razmatranje Predloga Odluke o organizovanju prvog javnog slušanja Odbora za prostorno planiranje, saobraćaj, infrastrukturu i telekomunikacije na temu: „Projekat plovnog puta Kanal Morava“;

3. R a z n o.

Prva tačka dnevnog reda - **Razmatranje predstavki, predloga i inicijativa, na osnovu predloga Radne grupe Odbora za razmatranje predstavki**

Narodni poslanik Slobodan Jeremić, izvestio je Odbor o pojedinačnim predlozima Radne grupe za postupanje povodom svakog podneska:

**-** Dopis Srpskog društvo za puteve „VIA–VITA“ Beograd (broj 34-2155/13 od 30.05.2013.godine) i dopis Instituta za puteve a.d. Beograd (broj 344-2248/13 od 05.06.2013.godine), koji ukazuju da postoje dve varijante projekta autoputa Beograd – Južni Jadran (tzv. koridor 11) za trasu od obilaznice Beograda do Obrenovca i to: varijanta autoputa desnom obalom reke Save i varijanta autoputa levom obalom reke Save, s obzirom da tretiraju istu tematiku, uputiće se Ministarstvu građevinarstva i urbanizma i Ministarstvu prirodnih resursa, rudarstva i prostornog planiranja da provere navode u predstavkama i da o konačnom stavu obaveste podnosioca i Odbor. Nezavisno od toga Odbor će od Ministarstva građevinarstva i urbanizma zatražiti zvaničnu Inforamaciju o projektovanoj trasi autoputa Beograd-Južni Jadran od obilaznice Beograd do Obrenovca za varijantu Surčin – Obrenovac, levom obalom reke Save, i varijantu Ostružnica – Obrenovac, desnom obalom reke Save;

- Predstavka Stojanke Bunčeski iz Krnjače (broj 07-19-1964/13 od 18.06.2013.godine) u kojoj ukazuje na probleme, koji su nastali prilikom izvođenja građevinskih radova Investitora „Novi rasadnici“ d.o.o. iz Beograda, - „Gemaks“, u vezi sa viškom površinske vode uputiće se Gradskoj upravi Grada Beograda - Sektor vodoprivrene inspekcije radi dobijanja obaveštenja o izvršenju Rešenja vodnog inspektora, koji je izlazio na teren;

- Predlog Radojice Ravića iz Kaluđerice (broj 952-2518/13 od 25.06.2013.godine) u vezi predloženih izmena Zakona o izmenama i dopunama zakona o državnom premeru i katastru uputiće se Ministarstvu građevinarstva i urbanizma na upoznavanje, i

- Predstavka građana MZ „Siva stena“ (broj 07-1138/13 od 28.06. 2013. godine) u kojoj se iznosi probleme prelaska autoputa E-75, i s tim u vezi predlog izgradnje pasarele iznad autoputa, uputiće se Ministarstvu saobraćaja i Gradskoj upravi Grada Beograda, sa zahtevom da se razmotri inicijativa građana.

Odbor je većinom glasova (devet za, jedan nije glasao) zaključio da prihvati sve pojedinačne predloge Radne grupe Odbora za razmatranje predstavki.

Druga tačka dnevnog reda - **Razmatranje Predloga Odluke o organizovanju prvog javnog slušanja Odbora za prostorno planiranje, saobraćaj, infrastrukturu i telekomunikacije na temu: „Projekat plovnog puta Kanal Morava“**

Predsednik Odbora je upoznao prisutne da je nakon 17. sednice Odbora, kada je prilikom razmatranja Informacije o radu Ministarstva rudarstva, regionalnog razvoja i prostornog planiranja za period februar - april 2013. godine izraženo veliko interesovanja članova Odbora za Projekat „Kanal Morava“, kontaktirao ministra prirodnih resursa, rudarstva i prostornog planiranja, prof. dr Milana Bačevića. S tim u vezi na osnovu čl. 83. i 84. Poslovnika Narodne skupštine predložio je da se 24. jula 2013. godine u periodu od 13,00 do 15,00 časova, u Domu Narodne skupštine, u Maloj sali organizuje prvo javno slušanje Odbora za prostorno planiranje, saobraćaj, infrastrukturu i telekomunikacije na temu „Projekat plovnog puta Kanal Morava“, i da na javno slušanje budu pozvani: prof. dr Milan Bačević, ministar, mr Dragan Dunčić, direktor Agencije za prostorno planiranje, dr Milan Punišić, posebni savetnik ministra, prof. dr Dragutin Tošić, redovni profesor Geografskog fakulteta, dr Jovo Drobnjak, predstavnik stručne javnosti, Goran Puzović, direktor JP „Srbija vode“, članovi i zamenici članova Odbora za privredu, regionalni razvoj, trgovinu, turizam i energetiku, Odbora za poljoprivredu, šumarstvo i vodoprivredu i Odbora za zaštitu životne sredine, predsednici poslaničkih grupa Narodne skupštine, predstavnici Vlade i nadležnih ministarstava: Ministarstva prirodnih resursa, rudarstva i prostornog planiranja, Ministarstva saobraćaja, Ministarstva građevinarstva i urbanizma, Ministarstva poljoprivrede, šumarstva i vodoprivrede, Ministarstva energetike, razvoja i zaštite životne sredine, Ministarstva privrede, trgovine i turizma i Ministarstva regionalnog razvoja i lokalne samouprave, predstavnici Republičke agencije za prostorno planiranje, kao i drugi zainteresovani predstavnici državnih institucija, lokalne samouprave, stručne javnosti, nevladinih organizacija i udruženja građana, kao i predstavnici medija.

Odbor je većinom glasova (devet za, jedan nije glasao) doneo Odluku o organizovanju Prvog javnog slušanja Odbora za prostorno planiranje, saobraćaj, infrastrukturu i telekomunikacije na temu „Projekat plovnog puta Kanal Morava“, koje će se održati 24. jula 2013. godine u 13,00 časova, u Domu Narodne skupštine, Trg Nikole Pašića 13, u Maloj sali.

Treća tačka dnevnog reda - **Razno**

Pod tačkom Razno predsednik Odbora je podsetio prisutne na poziv za Tribinu „Projekat autoputa Beograd-Južni Jadran za potez Beograd (petlja Ostružnica) – Obrenovac (desnom stranom Save)“, koja se danas održava u prostorijama Inženjerske komore Srbije.

Narodna poslanica Bojana Božanić, je predložila da se na narednu sednicu Odbora pozove Velimir Ilić ministar građevinarstva i urbanizma, kako bi se Odbor detaljnije informisao o novom zakonu o planiranju i izgradnji i zakonu o legalizaciji.

S tim u vezi predsednik Odbora je obavestio prisutne da će zakazati sednicu Odbora radi razmatranja Izveštaja o radu Ministarstva građevinarstva i urbanizma za period mart - jun 2013. godine i da će tom prilikom u dnevni red sednice Odbora uvrstiti i Informaciju Ministarstva o Nacrtu zakona o legalizaciji objekata i zakonu o planiranju i izgradnji, na predlog narodne poslanice Bojane Božanić, kao i Informaciju o problemu hrasta – na autoputu kod mesta Savinac, koji je postao simbol svih tema kada je u pitanju zaštita životne sredine u Srbiji.

Na sednici Odbora vođen je tonski zapis.

Sednica je zaključena u 12,25 časova.

SEKRETAR PREDSEDNIK ODBORA

Biljana Ilić Dejan Radenković